title: A Bizottság (EU) 2021/842 végrehajtási rendelete (2021. május 26.) a 307/2012/EU végrehajtási rendeletnek az értékelés alatt álló anyagok uniós kockázatértékelésére vonatkozó átláthatósági és titoktartási követelmények tekintetében történő módosításáról (EGT-vonatkozású szöveg)

text:
                  2021.5.27.

                  HU

                  Az Európai Unió Hivatalos Lapja

                  L 186/16

         A BIZOTTSÁG (EU) 2021/842 VÉGREHAJTÁSI RENDELETE
         (2021. május 26.)
         a 307/2012/EU végrehajtási rendeletnek az értékelés alatt álló anyagok uniós kockázatértékelésére vonatkozó átláthatósági és titoktartási követelmények tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló, 2006. december 20-i 1925/2006/EK európai parlamenti tanácsi rendeletre (1) és különösen annak 8. cikke (6) bekezdésére,
         mivel:

                     (1)

                     Az 1925/2006/EK rendelet harmonizálja a tagállamoknak a vitaminok, az ásványi anyagok és bizonyos egyéb anyagok élelmiszerekhez történő hozzáadására vonatkozó nemzeti szabályait.

                     (2)

                     A 307/2012/EU bizottsági végrehajtási rendelet (2) megállapítja különösen az 1925/2006/EK rendelet 8. cikkének (4) és (5) bekezdésében említett, a szóban forgó rendelet III. mellékletének C. részében felsorolt, értékelés alatt álló anyagok Európai Élelmiszerbiztonsági Hatóság (a továbbiakban: Hatóság) által végzett biztonsági értékelésére irányuló eljárásra vonatkozó végrehajtási szabályokat.

                     (3)

                     Az (EU) 2019/1381 európai parlamenti és tanácsi rendelet (3) módosította a 178/2002/EK európai parlamenti és tanácsi rendeletet (4). E módosítások célja az uniós kockázatértékelés átláthatóságának és fenntarthatóságának erősítése az élelmiszerlánc minden olyan területén, ahol a Hatóság tudományos kockázatértékelést végez.

                     (4)

                     A 178/2002/EK rendeletet érintő módosítások új rendelkezéseket vezettek be többek között a következőkre vonatkozóan: a Hatóság személyzete által a potenciális kérelmező vagy bejelentő kérésére a benyújtást megelőzően adott általános tanácsadás, bejelentési kötelezettség a vállalkozók által a kérelem vagy bejelentés alátámasztására megrendelt vagy elvégzett tanulmányok tekintetében, valamint az e kötelezettségnek való meg nem felelés következményei. A módosítások emellett rendelkezéseket vezettek be a kérelmeket alátámasztó valamennyi tudományos adat, tanulmány és egyéb információ Hatóság általi közzétételére vonatkozóan – a megfelelő indokolás alapján bizalmasnak ítélt információk kivételével – a kockázatértékelési folyamat korai szakaszában, amelyet harmadik felekkel folytatott konzultáció követ.

                     (5)

                     Bár az (EU) 2019/1381 rendelet nem rendelkezik az 1925/2006/EK rendelet III. mellékletében felsorolt anyagok vagy összetevők kockázatértékeléséről, rendelkezései közvetlenül érintik a szóban forgó eljárást, amint azt az 1925/2006/EK rendelet 8. cikkének (4) és (5) bekezdése is meghatározza. Ezek a rendelkezések a benyújtást megelőző tanácsadás és a megrendelt tanulmányok bejelentése tekintetében a benyújtás előtti szakaszra, valamint az átláthatósági és titoktartási követelmények és a nyilvános konzultációk tekintetében a kockázatértékelési szakaszra vonatkoznak. Ezek elsősorban az élelmiszer-vállalkozók kérelmére megindított eljárásokat szabályozzák.

                     (6)

                     Az 1925/2006/EK rendelet értelmében a rendelet III. mellékletének C. részében felsorolt, értékelés alatt álló anyagok biztonságosságának igazolásában fontos szerepük van nemcsak az élelmiszer-vállalkozóknak, de más érdekelt feleknek, például az iparági szereplőknek vagy a fogyasztói szervezeteknek is. Ezért az értékelés alatt álló anyag vizsgálatához nem egy kijelölt kérelmezőnek kell kérelmet benyújtania, hanem valamennyi érdekelt vállalkozó és más érdekelt fél is benyújthat e célból adatokat és információkat.

                     (7)

                     Biztosítani kell, hogy az 1925/2006/EK rendelet III. mellékletének C. részében felsorolt, értékelés alatt álló anyagok biztonsági értékelésére irányuló eljárást mind a benyújtás előtti, mind a kockázatértékelési szakasz tekintetében az (EU) 2019/1381 rendeletben foglaltakhoz hasonló rendelkezések szabályozzák.

                     (8)

                     A fentiekre tekintettel a 307/2012/EU végrehajtási rendeletet össze kell hangolni az 178/2002/EK rendeletnek az (EU) 2019/1381 rendelet által bevezetett módosításaival, különös tekintettel i. a 32a. cikkben meghatározott azon lehetőségre, hogy a Hatóság személyzetétől benyújtás előtti tanácsadást kérjenek azokban az esetekben, amikor a Hatóságnak véleményt kell nyilvánítania, illetve véleménynyilvánításra kérik; ii. a 32b. cikkben meghatározott azon kötelezettségre, amely alapján a releváns tanulmányokat be kell jelenteni a Hatóságnak; iii. a Hatóságnak a 32c. cikkben meghatározott azon kötelezettségére, hogy harmadik felekkel konzultáljon; iv. a benyújtott dokumentumok 39f. cikkben meghatározott formai követelményeire; valamint v. a 39. cikkben előírt titoktartási szabályokra.

                     (9)

                     Az 1925/2006/EK rendelet III. mellékletének C. részében felsorolt, értékelés alatt álló anyagok biztonságosságát igazoló dokumentumok benyújtására vonatkozó szabályokról és benyújtásuk tartalmi követelményeiről a Hatóság által kérésre adott, benyújtás előtti tanácsadás javíthatja a benyújtott dokumentumok minőségét, ezáltal pedig támogathatja a biztonsági értékelést. Előfordulhat azonban, hogy az élelmiszer-vállalkozók és más érdekelt felek a dokumentumok benyújtási határideje miatt nem tudják teljes mértékben felhasználni a benyújtás előtti tanácsokat. A tudományos értékelés minőségének javítása érdekében az élelmiszer-vállalkozók és más érdekelt felek számára lehetővé kell tenni, hogy a Hatóság által az 1925/2006/EK rendelet 8. cikke (2) bekezdésének b) pontja alapján megfogalmazott – az anyag bevitelével összefüggő egészségkárosító hatások fennállásának lehetőségét megállapító, ugyanakkor tudományos szempontból a helyzet megítélésének bizonytalanságát elismerő – vélemény elfogadásának napjától kezdődően a potenciálisan benyújtani kívánt dokumentum benyújtását megelőző tanácsadást kérjenek.

                     (10)

                     Az 1925/2006/EK rendelet III. mellékletének C. részében felsorolt, értékelés alatt álló anyagok biztonságosságának igazolásához szükséges tanulmányok számos tényezőt figyelembe vesznek, ezért jelentősen eltérhetnek egymástól. Ha az adott anyagnak az 1925/2006/EK rendelet III. melléklete C. részébe való felvétele időpontjától számított 18 hónapról 24 hónapra hosszabbodik meg az a határidő, amelyen belül az élelmiszer-vállalkozóknak vagy az érdekelt feleknek be kell nyújtaniuk a szükséges dokumentumokat, az megkönnyítheti a dokumentumok elkészítését és benyújtását, ezáltal pedig támogathatja a biztonsági értékelést.

                     (11)

                     A 178/2002/EK rendelet 32b. cikkében a releváns tanulmányok bejelentése tekintetében előírt kötelezettségnek azokra az élelmiszer-vállalkozókra vagy érdekelt felekre is vonatkoznia kell, akik a 307/2012/EU végrehajtási rendelet 2. cikkében meghatározott dokumentumot kívánják értékelés céljából benyújtani. Ugyanakkor a 178/2002/EK rendelet 32b. cikke szerinti eljárás további kiigazítására van szükség. A 178/2002/EK rendelet 32b. cikkében előírt eljárási következmények a rendelet rendelkezéseinek be nem tartása esetén késedelmet okoznak a dokumentum értékelésében. Tekintettel azonban az 1925/2006/EK rendelet 8. cikkének (5) bekezdésében előírt négyéves kötelező határidőre, az értékelés késedelme ellehetetlenítheti az előírt határidő betartását. A szóban forgó eljárási következmények ezért nem megfelelőek az 1925/2006/EK rendelet III. mellékletének C. részébe felvett anyagok értékelési eljárásának összefüggésében, és el kell hagyni őket. Annak érdekében, hogy a Bizottság az előírt határidőn belül határozatot hozhasson az 1925/2006/EK rendelet III. mellékletének C. részében felsorolt, értékelés alatt álló anyagokra vonatkozóan, csak az adott anyagnak az említett mellékletbe való felvételétől számított 24 hónapon belül benyújtott dokumentumok veendők figyelembe.

                     (12)

                     Az (EU) 2019/1381 rendelet 2021. március 27-től alkalmazandó. Ezért – az 1925/2006/EK rendelet 8. cikkének (4) bekezdése szerinti eljárásra vonatkozó átláthatósági követelményekkel kapcsolatos jogbiztonság és egyértelműség biztosítása, valamint az uniós kockázatértékelés átláthatósági és titoktartási követelményeinek valamennyi érintett ágazat tekintetében történő egységes végrehajtása érdekében – e rendeletnek a kihirdetését követő harmadik napon hatályba kell lépnie. A jogbiztonság érdekében ezt a rendeletet a Hatósághoz az említett időponttól kezdődően benyújtott dokumentumokra kell alkalmazni.

                     (13)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A 307/2012/EU végrehajtási rendelet módosításai
            A 307/2012/EU végrehajtási rendelet a következőképpen módosul:

                        1.

                        Az 5. cikk helyébe a következő szöveg lép:

                           „5. cikk
                           Az 1925/2006/EK rendelet III. mellékletének C. részében felsorolt anyag

                              (1)   A 178/2002/EK rendelet 39f. cikke szerinti standard adatformátumok elfogadásáig a Hatóság kizárólag azokat a dokumentumokat tekinti érvényesnek, amelyeket olyan elektronikus formátumban nyújtanak be, ami lehetővé teszi a dokumentumok letöltését, nyomtatását és a keresést.
                              A standard adatformátumok elfogadását követően kizárólag a standard adatformátumoknak megfelelően elkészített dokumentumok tekinthetők érvényesnek.
                              Amennyiben a Hatóság úgy ítéli meg, hogy egy dokumentum nem érvényes, tájékoztatja az azt benyújtó élelmiszer-vállalkozót vagy érdekelt felet, valamint a Bizottságot az érvénytelenség okairól.

                              (2)   Az 1925/2006/EK rendelet 8. cikkének (5) bekezdésében említett döntés tekintetében a Hatóság kizárólag az adott anyagnak az említett rendelet III. melléklete C. részébe történő felvételéről szóló, az említett rendelet 8. cikkének (2) bekezdése szerinti határozat hatálybalépésének időpontjától számított 24 hónapon belül benyújtott dokumentumokat veszi figyelembe.”

                        2.

                        A szöveg a következő cikkekkel egészül ki:

                           „5a. cikk
                           A benyújtást megelőző tanácsadás
                           Az élelmiszer-vállalkozó vagy bármely más érdekelt fél kérésére a Hatóság személyzete tanácsot ad az 1925/2006/EK rendelet III. mellékletének C. részében felsorolt anyagok biztonságosságának igazolására szolgáló tudományos adatokat tartalmazó dokumentumok benyújtására vonatkozó szabályokról és benyújtásuk tartalmi követelményeiről.
                           Az élelmiszer-vállalkozók és más érdekelt felek a Hatóság által az 1925/2006/EK rendelet 8. cikkének (2) bekezdése alapján megfogalmazott – az anyag bevitelével összefüggő egészségkárosító hatások fennállásának lehetőségét megállapító – vélemény elfogadásának napjától kezdődően a potenciálisan benyújtani kívánt dokumentum benyújtását megelőző tanácsadást kérhetnek.
                           Az ilyen, benyújtást megelőző tanácsadásra a 178/2002/EK rendelet értelemszerűen alkalmazandó 32a. cikkével összhangban kerül sor.

                           5b. cikk
                           Tanulmányok bejelentése

                              (1)   Az élelmiszer-vállalkozók és más érdekelt felek haladéktalanul bejelentik a Hatóság felé az 1925/2006/EK rendelet III. mellékletének C. részében felsorolt anyagok biztonságosságának igazolása céljából általuk megrendelt vagy elkészített tanulmányok címét, tárgyát, valamint kezdetének és tervezett befejezésének időpontját, továbbá a tanulmányt készítő, az Unióban található laboratórium vagy vizsgáló intézmény nevét.

                              (2)   Az Unióban található laboratóriumok és az egyéb vizsgáló intézmények is haladéktalanul bejelentik a Hatóságnak az 1925/2006/EK rendelet III. mellékletének C. részében felsorolt anyagok biztonságosságának igazolása céljából az élelmiszer-vállalkozók vagy érdekelt felek által megrendelt és az ilyen laboratóriumok vagy egyéb vizsgáló intézmények által elkészített tanulmányok címét és tárgyát, a tanulmány kezdetének és tervezett befejezésének az időpontját, valamint az említett tanulmányt megrendelő élelmiszer-vállalkozó vagy érdekelt fél nevét.

                              (3)   Az e cikkel összhangban bejelentett tanulmányokat a Hatóság felveszi a 178/2002/EK rendelet 32b. cikkének (1) bekezdésében említett adatbázisba.

                           5c. cikk
                           Átláthatóság
                           Ha a Hatóságnak érvényes dokumentum alapján véleményt kell nyilvánítania egy, az 1925/2006/EK rendelet III. mellékletének C. részében felsorolt, értékelés alatt álló anyagról, akkor:

                                       a)

                                       a dokumentum részeként benyújtott adatokat nyilvánosságra hozza a 178/2002/EK rendelet 38. cikke (1) bekezdése c) pontjának megfelelően, amely értelemszerűen alkalmazandó;

                                       b)

                                       az e rendelettel összhangban benyújtott adatok nyilvános változata alapján konzultál az érdekelt felekkel és a nyilvánossággal a 178/2002/EK rendelet 32c. cikkének (2) bekezdése szerint, amely értelemszerűen alkalmazandó.

                           5d. cikk
                           Bizalmas információkezelés
                           A dokumentum benyújtásakor az élelmiszer-vállalkozó vagy más érdekelt fél kérheti a benyújtott információk vagy adatok egyes részeinek bizalmas kezelését.
                           Az ilyen bizalmas kezelés iránti kérelemhez ellenőrizhető indokolást kell csatolni, amely bizonyítja, hogy a szóban forgó információk vagy adatok nyilvánosságra hozatala a 178/2002/EK rendelet 39. cikke (2) és (3) bekezdésének értelemszerűen alkalmazandó rendelkezései értelmében súlyosan sérti a kérelmező érdekeit.”

            2. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ez a rendelet a Hatósághoz az említett időponttól kezdődően benyújtott dokumentumokra alkalmazandó.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 26-án.

                  a Bizottság részéről

                  az elnök

               Ursula VON DER LEYEN

            (1)  HL L 404., 2006.12.30., 26. o.

            (2)  A Bizottság 307/2012/EU végrehajtási rendelete (2012. április 11.) a vitaminok, ásványi anyagok és bizonyos egyéb anyagok élelmiszerekhez történő hozzáadásáról szóló 1925/2006/EK európai parlamenti és tanácsi rendelet 8. cikkének alkalmazására megállapított végrehajtási szabályokról (HL L 102., 2012.4.12., 2. o.).

            (3)  Az Európai Parlament és a Tanács (EU) 2019/1381 rendelete (2019. június 20.) az élelmiszerláncban alkalmazott uniós kockázatértékelés átláthatóságáról és fenntarthatóságáról, továbbá a 178/2002/EK, az 1829/2003/EK, az 1831/2003/EK, a 2065/2003/EK, az 1935/2004/EK, az 1331/2008/EK, az 1107/2009/EK, valamint az (EU) 2015/2283 rendelet és a 2001/18/EK irányelv módosításáról (HL L 231., 2019.9.6., 1. o.).

            (4)  Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról (HL L 31., 2002.2.1., 1. o.).


title: A Bizottság (EU) 2021/843 végrehajtási rendelete (2021. május 26.) a ciazofamid hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
                  2021.5.27.

                  HU

                  Az Európai Unió Hivatalos Lapja

                  L 186/20

         A BIZOTTSÁG (EU) 2021/843 VÉGREHAJTÁSI RENDELETE
         (2021. május 26.)
         a ciazofamid hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére,
         mivel:

                     (1)

                     A 2003/23/EK bizottsági irányelv (2) felvette a 91/414/EGK tanácsi irányelv (3) I. mellékletébe a ciazofamid hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A ciazofamid hatóanyagnak az 540/2011/EU bizottsági végrehajtási rendelet mellékletének A. részében megállapított jóváhagyása 2021. július 31-én lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a ciazofamid hatóanyag jóváhagyásának meghosszabbítása iránt.

                     (5)

                     A kérelmező benyújtotta a 844/2012/EU végrehajtási rendelet 6. cikkének megfelelően előírt kiegészítő dossziékat. A referens tagállam a kérelmet hiánytalannak találta.

                     (6)

                     A referens tagállam a társreferens tagállammal konzultálva elkészítette a jóváhagyás érvényességének meghosszabbítása iránt benyújtott kérelmet értékelő jelentéstervezetet, amelyet 2015. június 23-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság közzétette a kiegészítő összefoglaló dokumentációt. A Hatóság ezenkívül észrevételezés céljából elküldte a kérelmezőnek és a tagállamoknak a hosszabbítási kérelmet értékelő jelentés tervezetét, amelyről nyilvános konzultációt is indított. A Hatóság a kapott észrevételeket továbbította a Bizottságnak.

                     (8)

                     A Hatóság 2016. május 23-án eljuttatta a Bizottsághoz az arra vonatkozó következtetéseit (6), hogy a ciazofamid várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Bizottságtól a nem célzott ízeltlábúakkal kapcsolatos bizonytalanságok miatt kapott megbízásra a Hatóság 2020. július 28-án aktualizálta következtetéseit (7). A Bizottság 2020. december 3-án ismertette a ciazofamidra vonatkozó hosszabbítási jelentést, 2021. január 26-án pedig a rendelettervezetet a Növények, Állatok, Élelmiszerek és Takarmányok Állandó Bizottságával.

                     (9)

                     Az (EU) 2018/605 bizottsági rendelet (8) által bevezetett, az endokrin károsító tulajdonságok azonosítására szolgáló új kritériumokat illetően a Hatóság következtetése szerint a tudományos bizonyítékok alapján nagyon valószínűtlen, hogy a ciazofamid ösztrogén vagy androgén hatásmechanizmusú, valamint a pajzsmirigyhormon- vagy szteroidhormon-termelést befolyásoló endokrin károsító anyag lenne. A rendelkezésre álló adatok és a Hatóság következtetéseiben összefoglalt jelenlegi ismeretek alapján nem figyeltek meg olyan káros hatásokat, amelyeket összefüggésbe lehetne hozni valamely endokrin károsító mechanizmussal. Ezért a Bizottság szerint a ciazofamid nem tekinthető endokrin károsító tulajdonságú anyagnak.

                     (10)

                     A Bizottság felkérte a kérelmezőt, hogy nyújtsa be észrevételeit a Hatóság következtetéséről, valamint – a 844/2012/EU végrehajtási rendelet 14. cikke (1) bekezdése harmadik albekezdésének megfelelően – a hosszabbításra vonatkozó jelentésekről. A kérelmező benyújtotta észrevételeit, és azokat a Bizottság alaposan megvizsgálta.

                     (11)

                     Legalább egy ciazofamid hatóanyagú növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

                     (12)

                     A ciazofamid jóváhagyásának meghosszabbítására vonatkozó kockázatértékelés korlátozott számú reprezentatív felhasználáson alapul, ez azonban nem korlátozza azon felhasználásokat, amelyek tekintetében a ciazofamidot tartalmazó növényvédő szerek engedélyezhetők. Ezért nem indokolt fenntartani a gombaölő szerként való felhasználásra történő korlátozást.

                     (13)

                     Helyénvaló tehát meghosszabbítani a ciazofamid jóváhagyását.

                     (14)

                     Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései értelmében, valamint a jelenlegi tudományos és műszaki ismeretekre való figyelemmel azonban bizonyos feltételeket elő kell írni. Különösen indokolt további megerősítő információkat kérni.

                     (15)

                     Az abba a következtetésbe vetett bizalom növelése érdekében, hogy a ciazofamid nem rendelkezik endokrin károsító tulajdonságokkal, a kérelmezőnek az 1107/2009/EK rendelet (EU) 2018/605 rendelettel módosított II. melléklete 2.2.b) pontjának, valamint az endokrin károsító anyagok azonosítására vonatkozó útmutatónak (9) megfelelően be kell nyújtania az 1107/2009/EK rendelet II. mellékletének 3.6.5. és 3.8.2. pontjában meghatározott kritériumok aktualizált értékelését.

                     (16)

                     Az 540/2011/EU végrehajtási rendeletet ezért ennek megfelelően módosítani kell.

                     (17)

                     Az (EU) 2020/869 bizottsági végrehajtási rendelet (10)2021. július 31-ig meghosszabbította a ciazofamid jóváhagyási időtartamát, hogy a jóváhagyás meghosszabbítására irányuló eljárást a hatóanyag jóváhagyási időtartamának lejárta előtt le lehessen zárni. Mivel e rendelet hatálybalépésének időpontja közel lenne a ciazofamid jóváhagyásának lejárati időpontjához, ezt a rendeletet a ciazofamid jóváhagyásának lejártát követő naptól kell alkalmazni.

                     (18)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            A hatóanyag jóváhagyásának meghosszabbítása
            Az I. mellékletben meghatározott ciazofamid hatóanyag jóváhagyása az ugyanabban a mellékletben foglalt feltételekkel meghosszabbításra kerül.

            2. cikk
            Az 540/2011/EU végrehajtási rendelet módosításai
            Az 540/2011/EU végrehajtási rendelet melléklete e rendelet II. mellékletének megfelelően módosul.

            3. cikk
            Hatálybalépés és az alkalmazás kezdőnapja
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2021. augusztus 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 26-án.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság 2003/23/EK irányelve (2003. március 25.) a 91/414/EGK tanácsi irányelvnek az imazamox, oxaszulfuron, etoxiszulfuron, foramszulfuron, oxadiargil és ciazofamid hatóanyagként való felvétele tekintetében történő módosításáról (HL L 81., 2003.3.28., 39. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA Journal 2016;14(6):4503 (24 o). Online elérhető a következő címen:www.efsa.europa.eu.

            (7)  Updated peer review of the pesticide risk assessment of the active substance cyazofamid (A ciazofamid hatóanyagú növényvédő szereknél felmerülő kockázatok értékelésének aktualizált szakmai vizsgálata); EFSA Journal 2020; 18(9):6232.

            (8)  A Bizottság (EU) 2018/605 rendelete (2018. április 19.) az 1107/2009/EK rendelet II. mellékletének az endokrin károsító tulajdonságok meghatározására szolgáló tudományos kritériumok megállapítása tekintetében történő módosításáról (HL L 101., 2018.4.20., 33. o.).

            (9)  ECHA (Európai Vegyianyag-ügynökség) és EFSA (Európai Élelmiszerbiztonsági Hatóság) a Közös Kutatóközpont (JRC), Andersson N, M Arena, Auteri D, Barmaz S, Grignard E, Grignard E, Lepper P, Lostia AM, Munn S, Parra Morte JM, Tarazona J, Terron A és Van der Linden S technikai támogatásával, 2018. Guidance for the identification of endocrine disruptors in the context of Regulations (EU) No 528/2012 and (EC) No 1107/2009 (Útmutató az endokrin károsító anyagok azonosításához az 528/2012/EU és az 1107/2009/EK rendelet összefüggésében). EFSA Journal 2018;16(6):5311, 135 o..

            (10)  A Bizottság (EU) 2020/869 végrehajtási rendelete (2020. június 24.) az 540/2011/EU végrehajtási rendeletnek a beflubutamid, a benalaxil, a bentiavalikarb, a bifenazát, a boszkalid, a brómxinil, a kaptán, a ciazofamid, a dimetomorf, az etefon, az etoxazol, a famoxadon, a fenamifosz, a flumioxazin, a fluoxastrobin, a folpet, a formetanát, a metribuzin, a milbemektin, a Paecilomyces lilacinus (törzs: 251), a fenmedifam, a foszmet, a pirimifosz-metil, a propamokarb, a protiokonazol és az S-metolaklór hatóanyag jóváhagyási időtartamának meghosszabbítása tekintetében történő módosításáról (HL L 201., 2020.6.25., 7. o.).

            I. MELLÉKLET

                           Közhasználatú név, Azonosító szám

                           IUPAC-név

                           Tisztaság  (1)

                           Jóváhagyás dátuma

                           Jóváhagyás lejárta

                           Egyedi rendelkezések

                        Ciazofamid
                        CAS-szám: 120116-88-3
                        CIPAC-szám: +(653)

                        4-klór-2-ciano-N,N-dimetil-5-p-tolilimidazol-1-szulfonamid

                        ≥ 935 g/kg

                        2021. augusztus 1.

                        2036. július 31.

                        Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a ciazofamidról szóló hosszabbítási jelentésben és különösen annak I. és II. függelékében található megállapításokat.
                        Az átfogó értékelésben a tagállamoknak fokozott figyelmet kell fordítaniuk a következőkre:

                                    a)

                                    az iparilag gyártott technikai anyag specifikációja;

                                    b)

                                    a feldolgozás hatása a fogyasztói kockázatértékelésre,

                                    c)

                                    a nem célzott ízeltlábúak és a földigiliszták védelme.

                              A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében:

                                    1.

                                    a vízkezelési eljárások hatása a felszíni és a felszín alatti vizekben jelen lévő szermaradékok jellegére, amikor a felszíni vagy a felszín alatti vizet ivóvízként való felhasználás céljából kitermelik.

                                    2.

                                    az 1107/2009/EK rendelet II. mellékletének az (EU) 2018/605 bizottsági rendelettel módosított 3.6.5. és 3.8.2. pontja.

                              Az 1. pontban említett kért információkat a kérelmező köteles az azt az időpontot követő két éven belül benyújtani, amikor a Bizottság útmutatót tesz közzé a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékelésére vonatkozóan.
                        A 2. pont tekintetében a kérelmezőnek 2023. június 16-ig be kell nyújtania a már benyújtott információk naprakész értékelését, adott esetben az endokrin hatás hiányát megerősítő további információkkal együtt.

               (1)  A hatóanyagok azonosításával és specifikációjával kapcsolatban további részletek a hosszabbítási jelentésben találhatók.

            II. MELLÉKLET
            Az 540/2011/EU bizottsági végrehajtási rendelet melléklete a következőképpen módosul:

                        1.

                        Az A. részből a ciazofamidra vonatkozó 46. bejegyzést el kell hagyni.

                        2.

                        A B. rész a következő bejegyzéssel egészül ki:

                                       Bejegyzés száma

                                       Közhasználatú név, Azonosító szám

                                       IUPAC-név

                                    Tisztaság  (1)

                                       Jóváhagyás dátuma

                                       Jóváhagyás lejárta

                                       Egyedi rendelkezések

                                    „146

                                    Ciazofamid
                                    CAS-szám: 120116-88-3
                                    CIPAC-szám: +(653)

                                    4-klór-2-ciano-N,N-dimetil-5-p-tolilimidazol-1-szulfonamid

                                    ≥ 935 g/kg

                                    2021. augusztus 1.

                                    2036. július 31.

                                    Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni a ciazofamidról szóló hosszabbítási jelentésben és különösen annak I. és II. függelékében található megállapításokat.
                                    Az átfogó értékelésben a tagállamoknak fokozott figyelmet kell fordítaniuk a következőkre:

                                                a)

                                                az iparilag gyártott technikai anyag specifikációja;

                                                b)

                                                a feldolgozás hatása a fogyasztói kockázatértékelésre,

                                                c)

                                                a nem célzott ízeltlábúak és földigiliszták védelme.

                                          A kérelmezőnek megerősítő információkat kell benyújtania a Bizottsághoz, a tagállamokhoz és a Hatósághoz a következők tekintetében:

                                                1.

                                                a vízkezelési eljárások hatása a felszíni és a felszín alatti vizekben jelen lévő szermaradékok jellegére, amikor a felszíni vagy a felszín alatti vizet ivóvízként való felhasználás céljából kitermelik.

                                                2.

                                                az 1107/2009/EK rendelet II. mellékletének az (EU) 2018/605 bizottsági rendelettel módosított 3.6.5. és 3.8.2. pontja.

                                          Az 1. pontban említett kért információkat a kérelmező köteles az azt az időpontot követő két éven belül benyújtani, amikor a Bizottság útmutatót tesz közzé a vízkezelési eljárások által a felszíni és a felszín alatti vizekben jelen lévő szermaradékok jellegére gyakorolt hatás értékelésére vonatkozóan.
                                    A 2. pont tekintetében a kérelmezőnek 2023. június 16-ig be kell nyújtania a már benyújtott információk naprakész értékelését, adott esetben az endokrin hatás hiányát megerősítő további információkkal együtt.”

               (1)  A hatóanyagok azonosításával és specifikációjával kapcsolatban további részletek a hosszabbítási jelentésben találhatók.


title: A Tanács (EU) 2021/848 végrehajtási rendelete (2021. május 27.) a szíriai helyzetre tekintettel korlátozó intézkedések meghozataláról szóló 36/2012/EU rendelet végrehajtásáról

text:
                  2021.5.28.

                  HU

                  Az Európai Unió Hivatalos Lapja

                  L 188/18

         A TANÁCS (EU) 2021/848 VÉGREHAJTÁSI RENDELETE
         (2021. május 27.)
         a szíriai helyzetre tekintettel korlátozó intézkedések meghozataláról szóló 36/2012/EU rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a szíriai helyzetre tekintettel korlátozó intézkedések meghozataláról és a 442/2011/EU rendelet hatályon kívül helyezéséről szóló, 2012. január 18-i 36/2012/EU tanácsi rendeletre (1) és különösen annak 32. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2012. január 18-án elfogadta a 36/2012/EU rendeletet.

                     (2)

                     A 36/2012/EU rendeletben meghatározott intézkedések felülvizsgálata alapján a természetes és jogi személyeknek, szervezeteknek vagy szerveknek a 36/2012/EU rendelet II. mellékletében foglalt jegyzékében szereplő bejegyzéseket 25 természetes személy és 3 szervezet tekintetében naprakésszé kell tenni.

                     (3)

                     Öt elhunyt személyre vonatkozóan a bejegyzéseket törölni kell a 36/2012/EU rendelet II. mellékletében foglalt természetes és jogi személyek, szervezetek vagy szervek jegyzékéből.

                     (4)

                     A 36/2012/EU rendelet II. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            A 36/2012/EU rendelet II. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 27-én.

                  a Tanács részéről

                  az elnök

               P. SIZA VIEIRA

            (1)  HL L 16., 2012.1.19., 1. o.

            MELLÉKLET
            A 36/2012/EU rendelet II. melléklete a következőképpen módosul:

                        1.

                        Az A. szakaszban (Személyek) a következő bejegyzéseket törölni kell:

                                    115.

                                    Ali Habib MAHMOUD vezérezredes;

                                    153.

                                    Waleed AL MO’ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN;

                        2.

                        Az A. szakaszban („Személyek”) az alábbi bejegyzések lépnek a jegyzékben szereplő megfelelő bejegyzések helyébe:

                                    Név

                                    Azonosító adatok

                                    A jegyzékbe vétel okai

                                    A jegyzékbe vétel időpontja

                                    „14.

                                    Mohammed BILAL dandártábornok
                                    (más néven: Muhammad Bilal alezredes)

                                    Nem: férfi

                                    A szíriai légierő hírszerző szolgálatának (Syrian Air Force Intelligence Service) magas rangú tisztjeként támogatja a szíriai rezsimet, és felelősség terheli a polgári lakossággal szemben alkalmazott erőszakos elnyomásért. Kapcsolatban áll a jegyzékbe vett Tudományos Vizsgálati és Kutatóközponttal (Scientific Studies Research Centre, SSRC).

                                    2014.10.21.

                                    22.

                                    Ihab MAKHLOUF
                                    (más néven: Ehab, Iehab)
                                    (ايهاب مخلوف)

                                    Születési idő: 1973.1.21.
                                    Születési hely: Damascus, Syria
                                    Útlevél száma: N002848852
                                    Nem: férfi

                                    Szíriában tevékenykedő vezető üzletember. Számos szíriai vállalatban és szervezetben vannak üzleti érdekeltségei, többek között a Ramak Construction Co-ban és a Syrian International Private University for Science and Technology-ban (Szíriai Nemzetközi Tudományos és Műszaki Magánegyetem, SIUST).
                                    A Makhlouf család befolyásos tagja és szoros kapcsolatban áll az Assad családdal; Bashar al-Assad elnök unokatestvére. 2020-ban Ehab Makhlouf átvette Rami Makhlouf üzleti tevékenységeit, és a szíriai kormány neki ítélte oda a vámmentes piacok üzemeltetésére és irányítására vonatkozó szerződéseket az ország egész területén.

                                    2011.5.23.

                                    48.

                                    Samir HASSAN
                                    (سمير حسن)

                                    Nem: férfi

                                    Szíriában tevékenykedő vezető üzletember, a szíriai gazdaság több ágazatában vannak érdekeltségei és/vagy ezekben tevékenykedik. Érdekeltsége van és/vagy jelentős befolyással rendelkezik az Amir Group és a Cham Holding nevű konglomerátumokban, amelyeknek az ingatlan-, a turisztikai, a közlekedési és a pénzügyi szektorban vannak érdekeltségeik. A szíriai-orosz üzleti tanács elnöke.
                                    Ezenfelül készpénzadományokkal támogatja a szíriai rezsim háborús törekvéseit.
                                    Samir Hassan kapcsolatban áll a rezsim haszonélvezőivel és támogatóival, mindenekelőtt a Tanács által jegyzékbe vett Rami Makhlouffal és Issam Anboubával, a szíriai rezsim haszonélvezőivel.

                                    2014.9.27.

                                    61.

                                    George CHAOUI
                                    (جورج شاوي)

                                    Nem: férfi

                                    A szíriai elektronikus hadsereg (a szárazföldi erők hírszerzési szolgálata) tagja. Részt vett a polgári lakosság ellen irányuló erőszakos elnyomásban és az erőszakra való felbujtásban Szíria egész területén.

                                    2011.11.14.

                                    78.

                                    Ali BARAKAT
                                    (más néven: Barakat Ali Barakat)
                                    ( علي بركات; بركات علي بركات)

                                    Nem: férfi

                                    Katonai tisztviselő, aki részt vett a homszi erőszakos fellépésekben. Jelenleg a köztársasági gárda harmincadik mobil gyalogsági hadosztályában szolgál.

                                    2011.12.1.

                                    96.

                                    Jamal YUNES dandártábornok
                                    (más néven: Younes)
                                    (جمال يونس)

                                    Beosztás: Az 555. ezred parancsnoka
                                    Nem: férfi

                                    Tűzparancsot adott a Mo'adamiyeh településen tüntetők ellen.
                                    2018-ban Hamában a Katonai Biztonsági Bizottság (Military Security Committee) vezetője volt.

                                    2012.1.23.

                                    114.

                                    Emad Abdul-Ghani SABOUNI
                                    (más néven: Imad Abdul Ghani Al Sabuni)
                                    (عماد عبدالغني صابوني)

                                    Születési idő: 1964.
                                    Születési hely: Damascus, Syria
                                    Nem: férfi

                                    Korábbi távközlési és technológiai miniszter (legalább 2014 áprilisáig volt hivatalban). Korábbi miniszterként részben felelősség terheli a polgári lakosságnak a szíriai rezsim általi erőszakos elnyomásáért. 2016 júliusában a tervezési és nemzetközi együttműködési ügynökség (Planning and International Cooperation Agency – PICC) vezetőjévé nevezték ki. A PICC a miniszterelnöki hivatalhoz tartozó kormányzati szerv, amely elsősorban azokat az ötéves terveket készíti, amelyek átfogó iránymutatásként szolgálnak a kormány gazdaság- és fejlesztéspolitikájához.

                                    2012.2.27.

                                    117.

                                    Adnan Hassan MAHMOUD
                                    (عدنان حسن محمود)

                                    Születési idő: 1966.
                                    Születési hely: Tartous, Syria
                                    Nem: férfi

                                    Szíria korábbi iráni nagykövete 2020-ig. Korábbi tájékoztatási miniszter (hivatalát 2011 májusa után töltötte be). Korábbi miniszterként részben felelősség terheli a polgári lakosságnak a szíriai rezsim általi erőszakos elnyomásáért.

                                    2011.9.23.

                                    132.

                                    Abdul Salam Fajr MAHMOUD dandártábornok
                                    (عبدالسلام فجر محمود)

                                    Születési idő: 1959.
                                    Nem: férfi

                                    2020 decemberétől a déli régió biztonsági bizottságának vezetője. A szíriai légierő hírszerző szolgálata (Syrian Air Force Intelligence Service) Bab Tuma-i (Damaszkusz [Damascus]) egységének korábbi vezetője. A légierő hírszerző szolgálata Mezze repülőtéri vizsgálati egységének korábbi vezetője. Felelősség terheli fogva tartott ellenzékiek kínzásáért. „Kínzásban való bűnrészesség”, „emberiesség elleni bűncselekményekben való bűnrészesség” és „háborús bűncselekményekben való bűnrészesség” miatt kibocsátott nemzetközi elfogatóparancs van érvényben ellene.

                                    2012.7.24.

                                    134.

                                    Qusay Ibrahim MIHOUB ezredes
                                    (قصي إبراهيم ميهوب )

                                    Születési idő: 1961.
                                    Születési hely: Derghamo, Jableh, Lattakia, Syria
                                    Nem: férfi

                                    A szíriai légierő hírszerző szolgálatának (Syrian Air Force Intelligence Service) magas rangú tisztje. A légierő hírszerző szolgálata deraa-i egységének korábbi vezetője (Damaszkuszból [Damascus] küldték Deraaba, amikor ott tüntetések kezdődtek). Felelősség terheli fogva tartott ellenzékiek kínzásáért, valamint békés tüntetők elleni erőszakos elnyomásért a déli régióban.

                                    2012.7.24.

                                    137.

                                    Ibrahim MA’ALA dandártábornok
                                    (más néven: Maala, Maale, Ma'la)
                                    ( معلى;معلا (ابراهيم

                                    Nem: férfi

                                    Az általános hírszerzési igazgatóság (General Intelligence Directorate) 285-ös egységének (Damaszkusz [Damascus]) vezetője (a hivatalt 2011 végén Hussam Fendi dandártábornoktól vette át). Felelősség terheli fogva tartott ellenzékiek kínzásáért.

                                    2012.7.24.

                                    139.

                                    Hussam LUQA vezérőrnagy
                                    (más néven: Husam, Housam, Houssam; Louqa, Louca, Louka, Luka)
                                    (لوقا حسام لوقا)

                                    Születési idő: 1964.
                                    Születési hely: Damascus, Syria
                                    Nem: férfi

                                    A déli régió biztonsági bizottságának korábbi vezetője (a hivatalt 2018-tól 2020-ig töltötte be). Az Általános Biztonsági Igazgatóság (General Security Directorate) korábbi vezetője. Vezérőrnagy. 2012 áprilisától (Nasr al-Ali dandártábornok után) 2018.12.2-ig a politikai biztonsági igazgatóság (Political Security Directorate) homszi egységének vezetője volt. 2018.12.3-tól a politikai biztonsági igazgatóság vezetője. Felelősség terheli fogva tartott ellenzékiek kínzásáért.

                                    2012.7.24.

                                    140.

                                    Taha TAHA dandártábornok
                                    (طه طه)

                                    Nem: férfi

                                    A politikai biztonsági részleg (Political Security Division) vezetője asszisztensének helyettese. A politikai biztonsági igazgatóság (Political Security Directorate) latakiai egységének korábbi vezetője. Felelősség terheli fogva tartott ellenzékiek kínzásáért.

                                    2012.7.24.

                                    144.

                                    Ahmed AL-JARROUCHEH vezérőrnagy (más néven: Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة)

                                    Születési idő: 1957.
                                    Nem: férfi

                                    A központi hírszerzés (General Intelligence) külső hírszerzési (279-es) egységének korábbi vezetője. E minőségében felelős a központi hírszerzés által Szíria nagykövetségein végzett tevékenységekért.

                                    2012.7.24.

                                    146.

                                    Ghassan Jaoudat ISMAIL vezérezredes
                                    (más néven: Ismael)
                                    (غسان جودت اسماعيل)

                                    Születési idő: 1960.
                                    Születési hely: Junaynat Ruslan – Darkoush, Tartous region, Syria
                                    Nem: férfi

                                    2019 óta a szíriai légierő hírszerző szolgálatának (Syrian Air Force Intelligence Service) vezetője. A légierő hírszerző szolgálatának korábbi igazgatóhelyettese, azt megelőzően pedig a légierő hírszerző szolgálata bevetési egységének vezetője, amely egység a különleges műveletek egységével együttműködve irányítja a légierő hírszerző szolgálata különleges egységeinek tevékenységeit. Utóbbiak fontos szerepet játszanak a szíriai rezsim általi elnyomásban. Ebbéli minőségében Ghassan Jaoudat Ismail azon katonai felsővezetők közé tartozik, akik közvetlenül részt vesznek a szíriai rezsim által az ellenzékiekkel szemben folytatott erőszakos elnyomásban, valamint polgári személyek eltüntetésének gyakorlatában.

                                    2012.7.24.

                                    147.

                                    Amer AL-ACHI vezérőrnagy
                                    (más néven: Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي)

                                    Nem: férfi

                                    A sweidai kormányzóság korábbi kormányzója, akit Bashar al-Assad elnök nevezett ki 2016 júliusában. A szíriai légierő hírszerző szolgálata (Syrian Air Force Intelligence Service) hírszerzési egységének korábbi vezetője (2012–2016). A légierő hírszerző szolgálatában betöltött e funkciója révén Amer al-Achi részt vesz a szíriai ellenzék elnyomásában.

                                    2012.7.24.

                                    156.

                                    Hala Mohammad
                                    (más néven: Mohamed, Muhammad, Mohammed) AL NASSER
                                    (هاله محمد الناصر)

                                    Születési idő: 1964.
                                    Születési hely: Raqqa, Syria
                                    Nem: nő

                                    Korábbi turisztikai miniszter. Korábbi miniszterként részben felelősség terheli a polgári lakosságnak a szíriai rezsim általi erőszakos elnyomásáért.

                                    2012.10.16.

                                    172.

                                    Ali HADAR (más néven: HAIDAR)

                                    Születési idő: 1962.
                                    Nem: férfi

                                    A Nemzeti Megbékélési Ügynökség (National Reconciliation Agency) vezetője és a nemzeti megbékélésért felelős korábbi államminiszter. A Szíriai Szociálnacionalista Párt (Syrian Social Nationalist Party) intifáda szárnyának elnöke. Korábbi miniszterként részben felelősség terheli a polgári lakosságnak a szíriai rezsim általi erőszakos elnyomásáért.

                                    2012.10.16.

                                    204.

                                    Emad HAMSHO
                                    (más néven: Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Cím: Hamsho Building 31 Baghdad Street Damascus, Syria
                                    Nem: férfi

                                    Felső vezetői tisztséget tölt be a Hamsho Trading társaságban. A Tanács által jegyzékbe vett Hamsho Trading-ben, a Hamsho International leányvállalatában betöltött vezető tisztségénél fogva támogatja a szíriai rezsimet. Kapcsolatban áll a Hamsho International nevű jegyzékbe vett szervezettel. Emellett a szíriai Vas- és Acélipari Tanács (Syrian Council of Iron and Steel) alelnöke a rezsimet szolgáló és jegyzékbe vett üzletemberekkel, pl. Ayman Jaberrel együtt. Kapcsolatban áll továbbá Bashar al-Assad elnökkel.

                                    7.3.2015.

                                    241.

                                    Salam Mohammad AL-SAFFAF

                                    Születési idő: 1979.
                                    Nem: nő

                                    Közigazgatási fejlesztési miniszter. 2017. márciusban nevezték ki.

                                    2017.5.30.

                                    265.

                                    Mohamad Amer MARDINI
                                    (más néven: Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Születési idő: 1959.
                                    Születési hely: Damascus, Syria
                                    Nem: férfi

                                    Korábbi felsőoktatási miniszter (hivatalát 2011 májusa után töltötte be, 2014. augusztus 27-én nevezték ki). Korábbi miniszterként részben felelősség terheli a polgári lakosságnak a szíriai rezsim általi erőszakos elnyomásáért.

                                    2014.10.21.

                                    268.

                                    Ghassan Ahmed GHANNAM
                                    (más néven: Ghassan Ghannan vezérőrnagy, Ghassan Ahmad Ghanem dandártábornok)

                                    Rang: vezérőrnagy
                                    Beosztás: A 155. „Rakéta” Brigád parancsnoka
                                    Nem: férfi

                                    A szíriai fegyveres erők 2011 májusát követően szolgálatot teljesítő, ezredesi és azzal egyenértékű vagy annál magasabb rangban lévő tagja. Vezérőrnagy és a 155. „Rakéta” Brigád parancsnoka. A 155. „Rakéta” Brigádban betöltött szerepe miatt kapcsolatban állt Maher al-Assaddal. A 155. „Rakéta” Brigád parancsnokaként támogatja a szíriai rezsimet, és felelős a polgári lakosság ellen folytatott erőszakos elnyomásért. Felelős azért, hogy 2013 januárja és márciusa között SCUD-rakétákat lőttek ki különböző polgári helyszínekre.

                                    2014.10.21.

                                    285

                                    Samer FOZ
                                    (más néven: Samir Foz /Fawz; Samer Zuhair Foz; Samer Foz bin Zuhair)
                                    (سامر فوز)

                                    Születési idő: 1973. május 20.
                                    Születési hely: Homs, Syria / Latakia, Syria
                                    Állampolgárság: szír, török
                                    Török útlevelének száma: U 09471711 (kiállítás helye: Turkey; lejárat dátuma: 2024.7.21.)
                                    Szíriai személyi száma: 06010274705
                                    Cím: Platinum Tower, office no. 2405, Jumeirah Lake Towers, Dubai, UAE
                                    Beosztás: az Aman Group vezérigazgatója
                                    Nem: férfi

                                    Szíriában tevékenykedő prominens üzletember, aki a szíriai gazdaság több ágazatában tevékenykedik és ott érdekeltségekkel rendelkezik; itt említendő például a Marota City elnevezésű luxus lakó- és kereskedelmi negyed fejlesztésében részt vevő, a rezsim által támogatott közös vállalkozás. Samer Foz pénzügyi és egyéb támogatást nyújt a szíriai rezsim számára, többek között finanszírozást biztosít a szíriai Katonai Biztonsági Pajzs Erői (Military Security Shield Forces) részére, valamint gabonaügyleteket közvetít. A rezsimhez fűződő kapcsolatainak köszönhetően pénzügyi előnyökre tesz szert kereskedelmi lehetőségekhez való hozzáférése révén, nevezetesen a búzakereskedelmen és újjáépítési projekteken keresztül.

                                    2019.1.21.

                                    Egyéb adatok:
                                    az Aman Group ügyvezető elnöke. Leányvállalatok: Foz for Trading, Al-Mohaimen for Transportation & Contracting. Az Aman Group a magánszektorbeli partner az Aman Damascus JSC elnevezésű, a Damascus Cham Holdinggal közös vállalkozásban, amelyben Foz egyéni részvényes. Az Emmar Industries az Aman Group és a Hamisho Group közös vállalkozása, amelyben Foz többségi részesedéssel rendelkezik, és amelynek elnöki posztját is ő tölti be.

                                    291.

                                    Amer FOZ
                                    (más néven: Amer Zuhair Fawz)
                                    (عامر فوز)

                                    Születési idő: 1976.3.11.
                                    Állampolgárság: szír; Saint Kitts és Nevis
                                    Személyi szám: 06010274747
                                    Útlevélszám: 002-14-L169340
                                    Egyesült arab emírségekbeli tartózkodási kártya: 784-1976-7135283-5

                                    Prominens üzletember, aki a szíriai gazdaság több ágazatában tevékenykedik és ott személyes és családi üzleti érdekeltségekkel rendelkezik. Pénzügyi hasznot húz a kereskedelmi lehetőségekből és támogatja a szíriai rezsimet. 2012 és 2019 között az ASM International Trading LLC vezérigazgatója volt.
                                    Emellett kapcsolatban áll testvérével, Samer Fozzal, akit a Tanács 2019 januárjában vett jegyzékbe mint olyan Szíriában tevékenykedő prominens üzletembert, aki a rezsim támogatója vagy kedvezményezettje. Testvérével együtt számos kereskedelmi projektet hajt végre, különösen Adra al-Ummaliyya (Damaszkusz [Damascus] egyik külvárosa) területén. E projektek között szerepel egy kábeleket és kábelkiegészítőket gyártó üzem, valamint egy napenergia segítségével villamos energiát termelő projekt. Az Aszad-rezsim nevében különböző tevékenységeket folytattak az ISIL-szel (Dáissal) is, beleértve fegyverek és lőszerek szállítását búzáért és olajért cserébe.

                                    2020.2.17.

                                    Beosztás: A District 6 Company alapítója; az Easy life Company alapító partnere
                                    Rokoni/üzlettársi/szervezeti vagy partneri/egyéb kapcsolatok: Samer Foz; az Asas Steel Company alelnöke; Aman Holding
                                    Nem: férfi

                                    295.

                                    Adel Anwar AL-OLABI
                                    (más néven: Adel Anouar el-Oulabi, Adil Anwar al-Olabi)
                                    (عادل أنور العلبي)

                                    Születési idő: 1976
                                    Állampolgárság: szír
                                    Beosztás: a Damascus Cham Holding Company (DCHC) elnöke; Damaszkusz (Damascus) kormányzója
                                    Nem: férfi

                                    Prominens üzletember; támogatást nyújt a szíriai rezsim számára és annak kedvezményezettje is egyben. A damaszkuszi kormányzóság befektetési szerveként működő Damascus Cham Holding Company (DCHC) elnöke; a DCHC feladata a damaszkuszi kormányzóság ingatlanainak kezelése és a Marota City projekt megvalósítása.
                                    Adel Anwar al-Olabi egyben Damaszkusz [Damascus] kormányzója is, a tisztségre Bashar al-Assad elnök nevezte ki 2018 novemberében. Damaszkusz [Damascus] kormányzójaként és a DCHC elnökeként felelős azokért az intézkedésekért, amelyek célja, hogy – elsősorban a Marota City projekten keresztül – végrehajtsák a rezsimnek a Damaszkuszban kisajátított földterületek fejlesztésére vonatkozó politikáját (többek között a 66. sz. rendeletet és a 10. sz. törvényt).

                                    2020.2.17.”;

                        3.

                        A B. szakaszban („Szervezetek”) az alábbi bejegyzések lépnek a jegyzékben szereplő megfelelő bejegyzések helyébe:

                                    Név

                                    Azonosító adatok

                                    A jegyzékbe vétel okai

                                    A jegyzékbe vétel időpontja

                                    „1.

                                    Bena Properties

                                    Cham Holding Building, Daraa Highway, Ashrafiyat Sahnaya Rif Dimashq, Syria, P.O.Box 9525

                                    Rami Makhlouf ellenőrzése alatt áll. Szíria legnagyobb ingatlanvállalata és a Cham Holding ingatlanügyi és befektetési szerve; finanszírozást biztosít a szíriai rezsimnek.

                                    2011.6.23.

                                    77.

                                    Al Qatarji Company
                                    (más néven: Qatarji International Group; Al-Sham and Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    A szervezet típusa: magánvállalkozás
                                    Gazdasági ágazat: import/export; teherszállítás; kőolaj- és nyersanyagellátás
                                    Az igazgató/vezető neve: (a Tanács által jegyzékbe vett) Hussam al-Qatirji, vezérigazgató

                                    A szír gazdaság több ágazatában tevékenykedő prominens vállalat. Az Al Qatarji Company, amelynek igazgatóságát Hussam al-Qatirji, a Szír Nemzetgyűlés jegyzékbe vett tagja irányítja, a következők révén támogatja a szíriai rezsimet, amelynek a kedvezményezettje is egyben: élelmiszerimport és -export leple alatt elősegíti a rezsim és a különböző szereplők – így például az ISIL (Dáis) – közötti üzemanyag-, fegyver- és lőszer-kereskedelmet, támogatja a rezsim mellett harcoló milíciákat és a rezsimmel fennálló kapcsolataiból hasznot húzva terjeszti ki kereskedelmi tevékenységét.

                                    2020.2.17.

                                    Tényleges tulajdonos: (a Tanács által jegyzékbe vett) Hussam al-Qatirji
                                    Székhely: Mazzah, Damascus, Syria
                                    Rokoni/üzlettársi/szervezeti vagy partneri/egyéb kapcsolatok: Arvada/Arfada Petroleum Company JSC

                                    78.

                                    Damascus Cham Holding Company
                                    (más néven: Damascus Cham Private Joint Stock Company)
                                    (القابضة الشام دمشق)

                                    A szervezet típusa: a magánjog hatálya alá tartozó állami tulajdonú vállalat
                                    Gazdasági ágazat: ingatlanfejlesztés
                                    Az igazgató/vezető neve: (a Tanács által jegyzékbe vett) Adel Anwar al-Olabi, az igazgatótanács elnöke és Damaszkusz [Damascus] kormányzója
                                    Tényleges tulajdonos: Damaszkusz [Damascus] kormányzósága

                                    A Damascus Cham Holding Company-t a rezsim a damaszkuszi kormányzóság befektetési ágaként hozta létre a damaszkuszi kormányzóság ingatlanainak kezelésére és a Marota City projekt végrehajtására; utóbbi luxusingatlan-projekt különösen a 66. sz. rendelet és a 10. sz. törvény értelmében kisajátított földterületeken alapul.
                                    A Marota City projekt végrehajtásának irányításával a Damascus Cham Holding (amelynek elnöke a damaszkuszi kormányzó) támogatja a szíriai rezsimet és annak kedvezményezettje is egyben, továbbá előnyöket biztosít a rezsimmel szoros kapcsolatot ápoló üzletemberek számára, akik köz- és magánszféra közötti partnerségek révén jövedelmező megállapodásokat kötöttek a Damascus Cham Holding Company-val.

                                    2020.2.17.”

                                    Rokoni/üzlettársi/szervezeti vagy partneri/egyéb kapcsolatok: (a Tanács által jegyzékbe vett) Rami Makhlouf; (a Tanács által jegyzékbe vett) Samer Foz; (a Tanács által jegyzékbe vett) Mazen Tarazi; a Talas csoport, tulajdonosa: (a Tanács által jegyzékbe vett) Anas Talas üzletember;
                                    (a Tanács által jegyzékbe vett) Khaled al-Zubaidi; (a Tanács által jegyzékbe vett) Nader Qalei